
persoana de contact: maior Eduard ȚELEA – tel. 0722743485 / 0722534344


Buletin Informativ – 03.08.2010


În ultimele 24 ore, echipajele de intervenţie din cadrul I.S.U.”Basarab I” Dâmboviţa au fost solicitate la următoarele evenimente:


- ieri la ora 19.00, pompierii de la Garda Voinești au intervenit cu două autospeciale pentru stingerea unui incendiu izbucnit la o gospodărie din comuna Pietrari. Din primele cercetări efectuate la fața locului, se pare că un scurtcircuit provocat de un cablu electric defect sau neizolat corespunzător, a fost cauza probabilă a producerii incendiului. Au ars cca.120mp din acoperișul casei și anexei (fânar) și cca.800kg plante furajere depozitate in podul anexei;

- ieri la ora 21.49, pompierii de la Detașamentul Târgoviște au fost solicitați în comuna Nucet - sat Cazaci pentru salvarea unei cabaline rămasă imobilizată în nămol.

Echipajele SMURD din cadrul I.S.U.”Basarab I” Dâmboviţa au intervenit în această perioadă pentru a acorda ajutor medical de urgență la 5(cinci) solicitări astfel:


- SMURD Târgoviște la 4(patru) solicitări (halenă alcoolică, dureri abdominale, hipertensiune, lipotimie);


- SMURD Titu la o solicitare (fractură braț drept). Pacienții au fost transportați la spital pentru tratament de specialitate.
*     *

*


Statistica incendiilor arată că o dată cu apariţia temperaturilor caniculare creşte şi numărul de incendii, în special în zona forestieră şi de agrement, dar şi la gospodăriile populației.


În vederea evitării acestor categorii de incendii, Inspectoratul pentru Situaţii de Urgenţă ”Basarab I” Dâmbovița recomandă autorităţilor publice locale să intensifice numărul de acţiuni preventive, iar cetățenilor să respecte următoarele măsuri de apărare împotriva incendiilor:

 - În perioadele de caniculă şi secetă prelungită arderea miriştii, vegetaţiei uscate şi a resturilor vegetale este interzisă. În celelalte perioade, aceste operaţiuni se execută numai după obţinerea permisului de lucru cu focul de la primăria localităţii şi a acrodului de la Agenţia de mediu şi cu respectarea următoarelor reguli:

· izolarea zonei de ardere faţă de drumuri, construcţii, instalaţii, păduri, culturi agricole prin executarea de fâşii arate;
· efectuarea arderii doar ziua şi în condiţii meteo fără vânt;
· asigurarea până la finalizarea arderii a personalului de supraveghere şi stingere a eventualelor incendii.

- În gospodăriile şi anexele populaţiei este obligatorie: amplasarea depozitelor de combustibili, furaje şi plante tehnice la distanţe de siguranţă față de vecinătăți; depozitarea buteliilor cu gaze petroliere lichefiate într-un loc ferit de căldură şi de razele solare, unde nu există materiale combustibile sau explozive; verificarea periodică a instalaţiei electrice, folosirea siguranţelor fuzibile dimensionate corespunzător; depozitarea furajelor, a paielor şi a altor materiale combustibile, după posibilităţi, cât mai departe de casă, bucătării de vară, cuptoare, magazii etc.; depozitarea lichidelor inflamabile numai în recipiente metalice într-un loc ferit de căldură şi de razele solare.

- Cetăţenii care doresc să se relaxeze la un grătar în aer liber trebuie să ţină cont de următoarele măsuri preventive:
· respectarea instrucţiunilor personalului silvic;
· pregătirea focului pentru prepararea mâncării doar în locuri special amenajate, respectând regulile de prevenire a incendiilor;
· aprinderea focului în locuri cât mai îndepărtate de vegetaţie şi în nici un caz pe timp de uscăciune excesivă ori în condiţii de vânt;
· urmărirea permanentă a copiilor pentru a nu se juca cu focul;
· supravegherea continuă a arderii, deoarece chiar şi o rafală slabă de vânt ar putea modifica direcţia focului, îndreptând flăcările spre vegetaţie sau transportând scânteile incandescente la distanţe mai mari, în interiorul pădurii;
· menţinerea curăţeniei: aruncarea hârtiilor, resturilor de mâncare ori sticlelor în locurile special amenajate, acestea putând contribui la izbucnirea şi/sau propagarea incendiilor în pădure;
· stingerea cu apă sau pământ a focului/cărbunilor încinşi înainte de a pleca din pădure şi acoperirea cenuşii cu pământ.
ATENŢIE !


Nerespectarea restricțiilor privind utilizarea focului deschis se sancționează cu amendă de la 1000 la 2500 lei.


NU lăsați chibriturile la îndemâna copiilor !


Anunțați imediat orice incendiu la 112.

